Doložka
finančných, ekonomických, environmentálnych vplyvov,
vplyvov na zamestnanosť a podnikateľské prostredie

1.	Vplyvy na verejné financie:
Navrhovaný materiál zakladá v rokoch 2009 - 2012 zvýšené nároky na štátny rozpočet. Kvantifikácia výšky čerpania je nasledujúca:
a)       finančné nároky v roku 2009 sa predpokladajú  vo výške 63,7 tis. Eur, z toho bežné vo výške 57,0 tis. Eur a kapitálové vo výške 6,7 tis. Eur,
b)       finančné nároky v roku 2010 sa predpokladajú  vo výške 249,8 tis. Eur, z toho bežné vo výške 223,2 tis.  Eur a kapitálové vo výške 26,6 tis.  Eur,
c)       finančné nároky v roku 2011 sa predpokladajú  vo výške 403,1 Eur, z toho bežné vo výške 369,8 tis. Eur a kapitálové vo výške 33,3 tis. Eur,
d)       v nasledujúcich rokoch po dotvorení jednotky CSIRT, t. j. v roku 2012 budú odhadované ročné náklady na prevádzku pri pôvodnej náplni cca 396,9 tis. Eur, z toho bežné vo výške 378,9 tis. Eur a kapitálové vo výške 18,0 tis Eur.
 
Prevádzkové (bežné) náklady sa predpokladajú hradiť zo štátneho rozpočtu. Kapitálové náklady na rozvoj by mali byť hradené čiastočne zo štátneho rozpočtu, systémom pro rata  a zvyšok z prostriedkov OPIS. ( ŠR 13,29  %,  pro rata 11,4  %,  EK 75,31  %).

2.	Vplyvy na obyvateľov, hospodárenie podnikateľskej sféry a iných právnických osôb: 
Materiál predpokladá pozitívny vplyv na obyvateľov a hospodárenie podnikateľskej sféry. Vytvorenie centralizovaného komunikačného a koordinačného bodu, jeho nasledujúce začlenenie do medzinárodných organizácií prispeje k zefektívneniu spolupráce pri riešení incidentov prekračujúcich hranice SR. Z dlhodobého hľadiska pomôže zvýšiť informovanosť širokej verejnosti a zlepšiť povedomie v oblasti informačnej bezpečnosti. Vytvorením jednotky CSIRT.SK v SR sa predpokladá bezpečnejšie prostredie digitálneho priestoru SR, vyššia ochrana investícií, ochrana osobných údajov občanov a vyššia dôveryhodnosť v medzinárodnom kontexte. Zabezpečenie informačných systémov predstavuje určitú mieru záruky dodržiavania základných práv a slobôd obyvateľov a rozvoja konkurencieschopnosti Slovenskej republiky.

3.	Vplyvy na životné prostredie:  
Predkladaný materiál nemá vplyv na životné prostredie.

4.	Vplyvy na zamestnanosť:
Aplikácia opatrení navrhovaných v materiáli bude mať vplyv na zamestnanosť, a to vytvorením celkovo 14 pracovných miest do roku 2012.

5.	Vplyvy na podnikateľské prostredie:
Zvyšovanie bezpečnosti prostredia a ochrana informácií bude mať pozitívny dopad na podnikateľské prostredie. Zvýši sa integrita údajov, autorita, transparentnosť a povesť subjektov.